आगरा. न्यू लायर्स कॉलोनी में बिजली कर्मचारी बनकर आधा दर्जन बदमाशों ने यूनिवर्सिटी के क्लर्क के घर में धावा बोल दिया। रविवार की रात बदमाशों ने मकान मालिक और परिवार को बंधकर बनाकर लूटपाट की। बताया जा रहा है कि बदमाश कैश और ज्वेलरी के साथ घर में रखा साबुन भी चुरा ले गए। वहीं, मौके पर पहुंची पुलिस ने फॉरेंसिक एक्सपर्ट की मदद से सबूत जुटाए हैं। फिलहाल, मामले की जांच की जा रही है।
लूट के शिकार हुए दिलावर सिंह डॉ. बीआर आंबेडकर यूनिवर्सिटी की कॉन्फिडेंशियल ब्रांच में कार्यरत हैं। उन्होंने बताया कि रात करीब सवा आठ बजे छह लोग घर पर आए थे। उन्होंने खुद को बिजली कंपनी टोरेंट पावर का कर्मचारी बताया। अंदर घुसते ही सभी ने घर के सदस्यों पर असलहे तान दिए। आठ साल के बच्चे के सिर पर भी रिवॉल्वर सटा दी। बदमाशों ने घर में रह रहे किराएदारों के कमरों के दरवाजे बाहर से बंद कर दिए। इसके बाद पांचों लोगों को कपड़े से बांध दिया।
सामान के साथ साबुन भी लूट ले गए बदमाश
दिलावर सिंह ने बताया कि बदमाश बार-बार कह रहे थे कि उन्हें घर में 10 लाख रुपए रखे होने की सूचना मिली है। उन्होंने घर के हर सामान की छानबीन की। अलमारी में रखे 17 हजार रुपए कैश, रिवॉल्वर, बंदूक की छह बेल्ट में लगे कई दर्जन कारतूस, तीन अंगूठी, तीन जोड़ी पायल, सोने की चेन और साबुन भी लूट ले गए। ज्यादा सामान न मिलने की वजह से बदमाशों का पारा चढ़ गया। इसके बाद मोबाइल की बैटरी और सिमकार्ड लेकर सभी फरार हो गए।
क्या कहती है पुलिस
सीओ बीएस त्यागी और न्यू आगरा थाना इंस्पेक्टर जेएन अस्थाना मौके पर पहुंचे। सीओ त्यागी ने बताया कि फॉरेंसिक टीम ने घटनास्थल से बदमाशों के फिंगर प्रिंट लिए हैं। उन्हें जल्द पकड़ लिया जाएगा।
आगे की स्लाइड्स में देखें, संबंधित फोटो...
hin_Deva hin_Deva hin_Deva hin_Deva hin_Deva hin_Deva hin_Deva